Likumprojekts

**Grozījumi likumā "Par tautas nobalsošanu, likumu ierosināšanu un Eiropas pilsoņu iniciatīvu"**

Izdarīt likumā "Par tautas nobalsošanu, likumu ierosināšanu un Eiropas pilsoņu iniciatīvu" (Latvijas Republikas Saeimas un Ministru Kabineta Ziņotājs, 1994, 9. nr.; 1995, 17. nr.; 1998, 19. nr.; 2003, 12., 19. nr.; 2006, 10. nr.; 2008, 7., 16. nr.; 2009, 8. nr.; Latvijas Vēstnesis, 2012, 160., 186. nr.; 2013, 191. nr.; 2014, 80. nr.; 2019, 45. nr.) šādus grozījumus:

1. Papildināt likumu ar VII nodaļu šādā redakcijā:

"VII nodaļa. Administratīvie pārkāpumi aģitācijas jomā un kompetence administratīvo pārkāpumu procesā

39.pants.

(1) Par šajā likumā noteiktās aģitācijas pirms tautas nobalsošanas, aģitācijas par likumu ierosināšanu vai aģitācijas par Saeimas atsaukšanas ierosināšanu kārtības pārkāpšanu vai noteikto ierobežojumu neievērošanu piemēro brīdinājumu vai naudas sodu fiziskajai personai vai valdes loceklim līdz divsimt astoņdesmit naudas soda vienībām.

(2) Par aģitācijas pirms tautas nobalsošanas, aģitācijas par likumu ierosināšanu vai aģitācijas par Saeimas atsaukšanas ierosināšanu materiālu izvietošanas vai uzskaites kārtības neievērošanu elektronisko plašsaziņas līdzekļu jomā piemēro naudas sodu fiziskajai personai no desmit līdz simts naudas soda vienībām, bet juridiskajai personai – no simts līdz tūkstoš četri simti divdesmit naudas soda vienībām.

40.pants.

(1) Administratīvā pārkāpuma procesu par šā likuma 39.panta pirmajā daļā minētajiem pārkāpumiem veic Korupcijas novēršanas un apkarošanas birojs.

(2) Administratīvā pārkāpuma procesu par šā likuma 39.panta otrajā daļā paredzētajiem pārkāpumiem veic Nacionālā elektronisko plašsaziņas līdzekļu padome.

(3) Gadījumos, kad šā likuma 39.panta pirmajā daļā minētos pārkāpumus konstatējušas Valsts policijas vai pašvaldības policijas amatpersonas, pildot dienesta (amata) pienākumus, administratīvā pārkāpuma procesu par šā likuma 39.panta pirmajā daļā minētajiem pārkāpumiem līdz lietas izskatīšanai veic attiecīgi Valsts policija vai pašvaldības policija, bet administratīvā pārkāpuma lietu izskata Korupcijas novēršanas un apkarošanas birojs."

2. Papildināt likuma pārejas noteikumus ar 13.punktu šādā redakcijā:

"13. Šā likuma VII nodaļa stājas spēkā vienlaikus ar Administratīvās atbildības likumu."

Ministru prezidents A. K. Kariņš

Vīzē: Korupcijas novēršanas un

apkarošanas biroja priekšnieks J. Straume

307